Document ID: 32000D0500

Komission päätös,
tehty 24 päivänä heinäkuuta 2000,
rasvalevitteiden, joihin on lisätty fytosteroliestereitä, markkinoille saattamisen sallimisesta uuselintarvikkeina tai elintarvikkeiden uusina ainesosina Euroopan parlamentin ja neuvoston asetuksen (EY) N:o 258/97 mukaisesti
(tiedoksiannettu numerolla K(2000) 2121)
(Ainoastaan englanninkielinen teksti on todistusvoimainen)
(2000/500/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan parlamentin ja neuvoston asetuksen (EY) N:o 258/97(1) ja erityisesti sen 7 artiklan,
ottaa huomioon Unileverin Alankomaiden toimivaltaisille viranomaisille 22 päivänä toukokuuta 1998 toimittaman hakemuksen, joka koskee rasvalevitteiden, joihin on lisätty fytosteroliestereitä, markkinoille saattamista uuselintarvikkeina tai elintarvikkeiden uusina ainesosina,
ottaa huomioon Alankomaiden toimivaltaisten viranomaisten laatiman ensiarviointia koskevan kertomuksen, jonka komissio toimitti kaikille jäsenvaltioille 28 päivänä joulukuuta 1998,
sekä katsoo seuraavaa:
(1) Asetuksen (EY) N:o 258/97 6 artiklan 4 kohdassa säädetyn 60 päivän määräajan kuluessa on toimitettu perusteltuja muistutuksia. Asetuksen 7 artiklan mukaisesti päätös on sen vuoksi tehtävä asetuksen 13 artiklassa säädettyä menettelyä noudattaen.
(2) Elintarvikealan tiedekomiteaa on kuultu tästä asiasta asetuksen 11 artiklan mukaisesti. Elintarvikealan tiedekomitea antoi 6 päivänä huhtikuuta 2000 lausunnon, jonka mukaan kyseisen hakemuksen kohteena olevat rasvalevitteet, joihin on lisätty fytosteroliestereitä (fytosterolipitoisuus enintään 8 painoprosenttia eli fytosteroliesteripitoisuus enintään 14 painoprosenttia), ovat ihmisravinnoksi turvallisia.
(3) Tuotteen markkinoinnissa keskitytään ihmisiin, jotka yrittävät alentaa verensä kolesterolitasoa.
(4) Kolesterolitasoa alentavaa lääkitystä käyttävien potilaiden olisi käytettävä tuotetta vain lääkärin valvonnassa.
(5) Plasman beetakaroteenitason alenemisella on merkitystä ihmisille, joiden A-vitamiinitasapaino ei ole optimaalinen. Tähän ryhmään kuuluvat erityisesti raskaana olevat ja imettävät naiset sekä pienet lapset. Sen vuoksi kuluttajalle olisi annettava tietoja tuotteen beetakaroteenitasoa alentavasta vaikutuksesta samoin kuin asianmukaisia ruokavalioon liittyviä neuvoja hedelmien ja vihannesten säännöllisestä nauttimisesta.
(6) Edellisen perusteella todetaan, että kyseiset tuotteet täyttävät asetuksen 3 artiklan 1 kohdan vaatimukset.
(7) Tässä päätöksessä säädetyt toimenpiteet ovat pysyvän elintarvikekomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Sallitaan rasvalevitteiden, joihin on lisätty fytosteroliestereitä, (jäljempänä "tuotteet"), sellaisina kuin ne ovat määriteltyinä liitteessä, saattaminen markkinoille yhteisössä uuselintarvikkeina tai elintarvikkeiden uusina ainesosina.
Tahon, jolle päätös on osoitettu, on varmistettava, että tuotteet vastaavat 2 artiklan vaatimuksia.
2 artikla
Rajoittamatta elintarvikkeiden pakkausmerkintöjä koskevien yhteisön lainsäädännön muiden vaatimusten soveltamista seuraavia pakkausmerkintöjä koskevia erityisiä lisävaatimuksia on noudatettava:
a) Tuotteessa on neuvoston asetuksen (EY) N:o 2991/94 mukaisesti oltava seuraava merkintä: kasvisteroliestereitä sisältävä margariini (tai kasvirasvalevite).
b) Kasvisteroliesteripitoisuus on ilmoitettava ainesosien luettelossa.
c) Tuotteessa on ilmoitettava, että se on tarkoitettu ihmisille, jotka haluavat alentaa verensä kolesterolitasoa.
d) Tuotteessa on ilmoitettava, että kolesterolitasoa alentavaa lääkitystä käyttävien potilaiden olisi käytettävä tuotetta vain lääkärin valvonnassa.
e) Tuotteessa on oltava näkyvä ja helppolukuinen ilmoitus siitä, että tuote ei välttämättä ravitsemuksellisesti sovellu tietyille väestöryhmille (raskaana oleville ja imettäville naisille sekä alle viisivuotiaille lapsille).
f) Kuluttajia on neuvottava, että tuotetta olisi käytettävä osana terveellistä ruokavaliota, jonka yhteydessä nautitaan säännöllisesti hedelmiä ja vihanneksia (karotenoiditason ylläpitämiseksi).
3 artikla
Unileverin on toteutettava seurantaohjelma tuotteen markkinoinnin yhteydessä. Ohjelmassa pitäisi erityisesti kerätä tietoja määristä, joita yksittäiset ihmiset nauttivat tuotetta. Ohjelma on toimitettava komissiolle hyväksyttäväksi ennen kuin tuote saatetaan markkinoille.
Kerätyt tiedot olisi järjestettävä komission ja jäsenvaltioiden käyttöön, jotta voitaisiin arvioida, missä määrin tuote tavoittaa kohderyhmänsä eli ihmiset, jotka yrittävät alentaa verensä kohonnutta kolesterolipitoisuutta, sekä laatia arvio kyseisen lähteen aiheuttamasta fytosterolialtistuksesta muissa väestöryhmissä.
4 artikla
Tämä päätös on osoitettu seuraavalle taholle: Unilever U.K., Central Resources Limited, Unilever House, Blackfriars, Lontoo, Yhdistynyt kuningaskunta.
Tehty Brysselissä 24 päivänä heinäkuuta 2000.

Labels: 0
3
17